Emosionele Messi nou PSG-speler‘n Emosionele Lionel Messi het Sondag op ‘n mediakonferensie bevestig dat hy FC Barcelona gaan verlaat. (Foto: Facebook) Die 34-jarige sokkerster Lionel Messi sal ŉ kontrak van twee jaar met Paris Saint-Germain (PSG) in Frankryk sluit nadat hy Sondag aangekondig het dat hy FC Barcelona gaan verlaat. Dit kom nadat Barcelona Donderdag gesê het hy kon weens “geldelike en strukturele uitdagings” nie Messi se kontrak vir nog vyf jaar verleng nie. Messi het reeds as 13-jarige by die Spaanse span se jeugakademie aangesluit en is dié klub se top-puntemaker, met 672 doele agter sy naam. Messi se nuwe ooreenkoms met PSG behels glo ŉ bedrag van £25 miljoen (sowat R512 miljoen), waaronder bonusse, per jaar en kan verleng word vir ŉ derde jaar. Hy sal ook ŉ ondertekeningsfooi van £25 miljoen ontvang. Die sokkerster het Sondag in trane uitgebars tydens ŉ emosionele mediakonferensie waarop hy bevestig het dat hy Barcelona gaan verlaat. Hy het ŉ masker gedra en was duidelik baie emosioneel. Voordat hy met verslaggewers kon gesels, het sy vrou vir hom ŉ sneesdoekie aangegee om die trane weg te vee. “Die waarheid is ek gaan weg. Ek is so dankbaar vir die sorgsaamheid wat mense teenoor my betoon. Ek het nooit kon dink dat ek totsiens sal sê nie.” Messi het gesê hy het “alles in sy vermoë gedoen” om by Barcelona te bly, maar dat die klub nie sy nuwe kontrak kon finaliseer nie weens “ligaregulasies met betrekking tot salarisse”. “Ek het gerugte gehoor oor my dat ek nie wou voortgaan nie, maar ons het alles gedoen wat ons kon want ek wou bly. Ek en my familie was oortuig ons gaan tuis bly. Dit is wat ons wou hê. Ons het dit altyd ons eie gemaak en ons was tuis. Ons het gedink ons gaan hier in Barcelona bly, maar vandag sê ons totsiens vir alles.” Ronald Koeman, hoofafrigter van Barcelona, asook Messi se nou-voormalige spanmaats Gerard Pique, Antoine Griezmann en Sergio Busquets, het die mediakonferensie bygewoon en het hom staande toegejuig aan die einde van sy toespraak. Messi was toe reeds baie emosioneel en het in trane van die podium af weggestap. Messi, wat die gesogte Ballon d’Or-sokkertoekenning ses keer ingeoes het, reis Dinsdag na Frankryk om sy kontrak met die Franse sokkerklub te onderteken. Greatest ApplauseOfAllTime pic.twitter.com/YoJt8nkTZc — FC Barcelona (@FCBarcelona) August 8, 2021